H. M. J. Relander

**Hugo Magnus Johannes Relander** (8. huhtikuuta 1865 Viipuri – 27. maaliskuuta 1947 Helsinki) oli suomalainen koulumies, vakuutusmatemaatikko, toimitusjohtaja ja ministeri. Hän oli useasti Suomen valtiovarainministerinä 1920- ja 1930-luvuilla.

Relanderin vanhemmat olivat Viipurin ruotsalaisen lyseon rehtori Johan Richard Relander (1839–1903) ja Johanna Katarina Alopaeus. Hän pääsi ylioppilaaksi Viipurin ruotsalaisesta lyseosta 1883 ja valmistui Helsingin yliopistosta filosofian kandidaatiksi 1885, lisensiaatiksi 1888 ja lopulta tohtoriksi vuonna 1890. Relander opiskeli matematiikkaa Göttingenin yliopistossa ja tutki myöhemmin opintomatkoillaan kouluoloja Saksassa ja Sveitsissä sekä vakuutustoimintaa Saksassa ja Itävallassa, Hollannissa, Ruotsissa ja Tanskassa.

Relander aloitti uransa opettajana Viipurin ruotsalaisessa ja suomalaisessa lyseossa 1888. Hän toimi Tampereen Reaalilyseon matematiikan, kemian ja fysiikan lehtorina 1889–1907 ja rehtorina 1892–1907 sekä Helsingin suomalaisen normaalilyseon matematiikan, kemian ja fysiikan lehtorina 1907–1909. Hän oli Suomi-yhtiön päämatemaatikkona 1908–1913, Suomen teollisuuden harjoittajien palovakuutusyhtiön toimitusjohtajana 1913–1935 sekä Suomen teollisuuden hypoteekkipankin toimitusjohtajana 1924–1932 ja pankin hallituksen jäsenenä vuodesta 1937. 

Relander oli Keskinäisen Henkivakuutusyhtiö Suomen hallituksen ja valtuuskunnan jäseneneä vuodesta 1916, johtokunnan puheenjohtajana 1918–1920 sekä hallituksen ja valtuuskunnan puheenjohtajana vuodesta 1921. Hän oli Suomen Vakuutusyhdistyksen puheenjohtajana tai varapuheenjohtajana 1911–1921, Suomen Teollisuudenharjoittajain Keskinäisen Tapaturmavakuutusyhdistyksen johtokunnan puheenjohtajana vuodesta 1917 lähtien, Jälleenvakuutus Oy:n hallituksen jäsenenä 1920–1925, Jälleenvakuutusyhdistys Vakavan hallintoneuvoston puheenjohtajana vuodesta 1922, Suomen evankelis-luterilaisten seurakuntain paloapuyhdistyksen hallituksen puheenjohtajana vuodesta 1928 sekä Suomen Kaupunkien Hypoteekkikassan johtokunnan jäsenenä 1911–1921 ja puheenjohtajana 1916–1920. Lisäksi Relander oli Tampereen Säästöpankin isännistön jäsenenä 1898–1907, Tampereen Osakepankin hallintoneuvoston puheenjohtajana pankin perustamisesta vuodesta 1898 aina vuoteen 1912 saakka sekä Tampereen Kirjapaino-Osakeyhtiön (Aamulehden) johtokunnan jäsenenä 1898–1905. Helsingissä asuessaan hän oli Suomen Pankin valtuusmiehenä sekä jäsenenä muun muassa hallituksen asettamassa ns. suuressa koulukomiteassa. Relander julkaisi tieteellisiä ja vakuutusmatemaattisia tutkimuksia, fysiikan ja algebran oppikirjat sekä joukon kasvatusopillisia kirjoituksia.

Relander oli valtiovarainministerinä Cajanderin II hallituksessa 1924, Tulenheimon hallituksessa 1925, Mantereen hallituksessa 1928–1929 ja Kivimäen hallituksessa 1932–1936. Hän oli kaikissa hallituksissa ammattiministerinä.

Kunnallispolitiikassa Relander oli mukana Tampereen kaupunginvaltuuston jäsenenä 1898–1907 sekä valtuuston puheenjohtajana 1900–1901 ja 1906. Relander istui myös Helsingin kaupunginvaltuuston jäsenenä 1911–1916.

Relander meni naimisiin Olga Mathilda Lindroosin kanssa vuonna 1890. Heidän pojastaan Einar Magnus Helanderista (s. 1898) tuli sisätauteihin ja keuhkosairauksiin erikoistunut lääkäri, joka yleni sodissa lääkintäeverstiluutnantiksi (1944). Korkeimman oikeuden kansliapäällikkö Erik Julius Relander oli heidän toinen poikansa.

## Julkaisuja
* *Bestimmung der Minimalflächen, welche eine Schaar reeller Curven zweiten Grades enthalten*, Helsingin yliopiston matematiikan väitöskirja. Helsingfors 1888
* *Fysiikan oppikirja: oppikoulujen ylempiä luokkia varten sovitettu*. WSOY 1900, 2. painos 1904
* *Muutamia tietoja Tampereen reaalilyseosta vuosilta 1884-1901* teoksessa *Tampereen reaalilyseo. Kertomus lukuvuodesta 1901-1902*. Tampereen reaalilyseo, Tampere 1902
* *Invaliditeettivakuutus henkivakuutuksen yhteydessä*. Esitelmä pidetty Suomen Vakuutusyhdistyksen kokouksessa 19 7/4 11. Tekijä, Helsinki 1911
* *Henkivakuutusyhtiöitten jälleenvakuutuspolitiikkaa koskevia näkökohtia*. Eripainos Suomen Vakuutusyhdistyksen aikakauskirjasta. Suomen vakuutusyhdistys, Helsinki 1914
* *Kuolleisuustutkimuksen merkitys Suomi-yhtiön toiminnan perusteisiin nähden*.  Henkivakuutusyhtiö Suomi, Helsinki 1915
* *Tutkimus keskinäisen henkivakuutusyhtiön Suomen vakuutettujen kuolleisuudesta 18 1/5 90 - 19 31/12 12*. Henkivakuutusyhtiö Suomi, Helsinki 1915
* *Henkivakuutuksen matemaattinen arvo, netto- ja bruttovakuutusmaksu*. Henkivakuutusyhtiö Suomi, Helsinki 1916
* *De af de fyra nordiska ländernas kommittéer gemensamt utarbetade utkasten till lag om försäkringsaftal: föredrag*. Helsingfors 1922

## Suomennoksia
* Edvard Julius Mellberg : *Algebran oppikirja. 1 ja 2 osa*. Hagelstam, Helsinki 1896 (alkuteos *Lärobok i algebra*)

## Lähteet

## Aiheesta muualla
* H. M. J. Relanderin muistolaatta ja tammi Pyynikin kirkkopuistossa Tampereella Tampereen kaupunki